b'\n_START_ARTICLE_\nAureli Climent Prudenci\n_START_SECTION_\nDades biogr\xc3\xa0fiques\n_START_PARAGRAPH_\nFill d\'una fam\xc3\xadlia benestant hispanoromana, va estudiar de molt jove el m\xc3\xa9s b\xc3\xa0sic i despr\xc3\xa9s ja de jove va freq\xc3\xbcentar les escoles de ret\xc3\xb2rics. Va comen\xc3\xa7ar a treballar com a funcionari, (forensis) i m\xc3\xa9s tard va ser jutge criminal en dues importants ciutats. Va rebre de l\'emperador Honori o potser de Teodosi un alt c\xc3\xa0rrec militar (segurament governador de la Tarraconense), que va abandonar per dedicar-se a la poesia i a la religi\xc3\xb3. De la seva carrera despr\xc3\xa9s de deixar la vida p\xc3\xbablica no se\'n sap res.\n_START_SECTION_\nInflu\xc3\xa8ncies i repercussi\xc3\xb3\n_START_PARAGRAPH_\nA Prudenci se l\'ha anomenat "poeta alexandr\xc3\xad", ja que preferia fer servir el grec i els versos alexandrins._NEWLINE_La poesia de Prudenci va rebre influ\xc3\xa8ncies diverses. Per una banda, com qualsevol ciutad\xc3\xa0 rom\xc3\xa0 culte, coneixia l\'obra de Virgili, la IV buc\xc3\xb2lica d\'aquest autor era molt valorada i considerada un text prof\xc3\xa8tic pels primers autors cristians. Horaci es considera un dels altres models que va seguir, aix\xc3\xb2 es pot notar en el tipus de m\xc3\xa8trica escollida i en la bipartici\xc3\xb3 d\'una obra entre poemes i peces l\xc3\xadriques de formes diverses. S\'identifiquen tamb\xc3\xa9 nombroses reminisc\xc3\xa8ncies lexicals o tem\xc3\xa0tiques d\'autors profans. Pera altra banda, s\'aprecia ja en ell la influ\xc3\xa8ncia dels primers autors cristians, com per exemple Tertul\xc2\xb7li\xc3\xa0 i Ambr\xc3\xb2s de Mil\xc3\xa0, aix\xc3\xad com la B\xc3\xadblia i vides de m\xc3\xa0rtirs. _NEWLINE_L\'himne Da, puer, plectrum,  especialment el fragment Corde natus ex parentis (\xc2\xabNascut del cor del Pare\xc2\xbb), i l\'himne per celebrar l\'epifania O sola magnarum urbium (\xc2\xabLa Terra, quina ciutat tan noble\xc2\xbb), tots dos pertanyents al Cathemerinon, s\xc3\xb3n himnes emprats encara avui dia en la lit\xc3\xbargia cristiana. Existeixen c\xc3\xb2pies manuscrites en itali\xc3\xa0, alemany, gallec, bohemi i castell\xc3\xa0 dels segles XIII i XVI que evidencien la popularitat de l\'obra de Prudenci._NEWLINE_En la seva obra al\xc2\xb7leg\xc3\xb2rica Psychomachia, incorpora influ\xc3\xa8ncies de l\'\xc3\xa8pica hel\xc2\xb7len\xc3\xadstica, les quals barreja amb conflictes psicol\xc3\xb2gics interns. Aquesta obra va esdevenir la inspiraci\xc3\xb3 de la literatura al\xc2\xb7leg\xc3\xb2rica medieval. Segons C. S. Lewis, la marca que va suposar en obres posteriors va excedir el seu m\xc3\xa8rit art\xc3\xadstic intr\xc3\xadnsec. En la batalla lliurada entre la virtut i el vici, els millors versos s\xc3\xb3n els dedicats al pecat de la lux\xc3\xbaria. Amb els seus assistents, la Bellesa i el Plaer, i les seves armes, els p\xc3\xa8tals de roses, la lux\xc3\xbaria fa decantar les forces de la Virtut, abans de ser derrotada finalment per aquesta.'